
				Capítulo 1. O segredo

				A sombra do dragón chegaba a todas partes, aínda que Hadrián era o único que podía sentir a súa presenza. O poder de Dragal manifestaríase moi pronto, mais para aqueles que o ignoraban era un día máis, coma outro calquera.

				Todos os alumnos da clase agardaban con expectación a chegada de dona Ermidas, coas cualificacións do exame de matemáticas. Sabían que, coma sempre, faría a entrada na aula logo de dous minutos de soar o timbre. 

				Nin un segundo antes nin despois.

				A vella profesora chegou puntual, abrazando o seu cartafol no colo. Paseniño, colgou a chaqueta de la vermella no respaldo da cadeira e, logo de saudar aos presentes na aula, comezou a repartir as cualificacións polos pupitres.

				—Antón… sen comentarios. Ímonos ver en setembro, e se cadra o ano que vén.

				—Teresa… podías facelo moito mellor.

				—Breixo… hai que usar o miolo para algo máis que levar gorra.

				—Antía… sigue así. Un oito.

				—Marta… nesta ocasión eu agardaba moito máis ca un aprobado xustiño.

				—Miguel… ben, raspadiño, pero algo é algo.

				Mentres a profesora seguía o seu percorrido entre as mesas, achegándose pouco a pouco ao fondo da clase, Hadrián ollou pola fiestra. A choiva petaba contra os cristais, pero o rapaz tiña a ollada posta máis alá, na fachada da vella igrexa de San Pedro. 

				Atopouno coma sempre, na cornixa, e sorriu cando o vello Dragal lle chiscou un ollo nun xesto de complicidade. 

				O resto dos alumnos, alleos aos movementos do dragón de pedra, permanecían en absoluto silencio, atentos a cada xesto da súa titora. E dona Ermidas, tamén ignorante do acontecido, seguiu repartindo exames ata chegar á altura de Hadrián. 

				Daquela, a profesora detivo os seus pasos e pousou o folio, esborranchado polas dúas caras coa característica escrita diminuta do rapaz, sobre a súa mesa. Na marxe superior, a carón dos datos do alumno, en vermello e resaltado nun gran círculo, destacaba un «10» que a Hadrián lle pareceu grande coma un mundo.

				—Aínda non sei como o fixeches… pero estouche abraiada –díxolle.

				A faciana do mozo iluminouse cun sorriso que lle chegaba de orella a orella. Un dez! Polo rabo do ollo puido ver cómo a silueta de Dragal se remexía na cornixa. Si, o dragón de pedra tiña a facultade de lerlle o pensamento e xa era sabedor da noticia.

				Incapaz de centrar a súa atención na clase, ao soar o timbre Hadrián foi o primeiro en erguerse do asento para saír, mais non puido marchar da aula tan rápido como quixera. A profesora detívolle os pasos pousando unha man no seu ombreiro nun xesto que o rapaz non puido eludir.

				—Agarda… quero falar contigo. 

				En segundos quedaron a soas, fronte a fronte, profesora e alumno. 

				Dona Ermidas observou detidamente ao rapaz, que nas últimas semanas perdera aquela ollada de neno extraviado coa que ingresara no instituto, ao comezo de curso.

				—Queríache dar os meus parabéns. Desta vez fixeches un gran traballo. 

				A profesora estivera todo o curso moi preocupada polo mozo. Fillo único dunha familia esnaquizada pola catástrofe, chegara ao centro trasladado dende outra cidade despois de que lle morrera o pai. «O tempo é a mellor menciña para estiñar as feridas da alma», pensou a docente.

				Hadrián non respondeu deseguido. A dona Ermidas pareceulle que deixaba vagar a súa ollada a través da fiestra da aula, que se abría ao seu carón, fixándoa durante un intre nalgún punto máis aló. Foi apenas un instante, e logo a súa faciana mudou nun aberto sorriso que puxo á descuberta os brackets dun corrector dental.

				—É que… desta vez fíxenlle caso e apertei os cóbados un pouco.

				Esta non era a resposta que a profesora agardaba, pero entendeu que non tería outra mellor no caso de insistir. Non había nada máis que dicir así que, antes de deixalo marchar, alentouno cun breve consello.

				—Sigue así, pronto atoparás o camiño que estás a buscar.

				«Claro que si!», pensou Hadrián, mais non dixo ren. Premeu a man que levaba no peto do pantalón, sentindo cómo a forza do seu talismán lle traspasaba os dedos. Sentía a enerxía no antebrazo, no cóbado, chegaba xa ao ombreiro… Soltou antes de que lle queimase demasiado, sorriu de novo á muller e botou a andar polo corredor, cara á saída, onde Mónica estaba agardando.

				Hadrián non podía falarlle a dona Ermidas do que xa sabía, dicirlle que agora xa atopara a senda que se abrira para el moitos séculos atrás, e que só estaba da súa man que se cumprise a profecía. Moi pronto.

				
			

		

	
		
			
				Capítulo 2. A descuberta

				A vella igrexa de San Pedro era unha xoia do románico medieval que, no canto de ser o típico templo con planta de cruz, ocupaba unha curiosa superficie irregular.

				Arrodeada por construcións que lle foran roubando o espazo da contorna ao longo dos séculos, a igrexa conseguira sobrevivir a guerras, incendios e terremotos, cambios políticos, planeamentos urbanísticos e intereses inmobiliarios que a piques estiveron de borrar aquela singular construción da faciana do planeta en máis dunha ocasión… pero non o conseguiran. 

				A escasos metros construírase, xa había medio século, un enorme casarón de tres plantas destinado a albergar un grande hotel. Mais, logo de fracasar o proxecto, a elegante edificación transformouse no instituto de bacharelato superior que lle cumpría á vila.

				E así conviviron durante anos, veciños, aínda que dándose as costas e separados por un pequeno patio enreixado, o centro de ensino e mais a igrexa que Hadrián observaba cada día a través da fiestra da súa aula.

				Ao principio non ollaba máis ca unha parede de pedra desgastada polo paso do tempo, manchada de liques e carrizas. Pero tampouco estaba para máis aquel rapaz.

				El nunca pedira mudar de vida. Ben, quizais algunha vez, anoxado polas normas tan estritas que lle impuxeran na súa casa, podía ter imaxinado unha «existencia feliz», sen pais, nin deberes, nin madrugas para coller o autobús ás oito da mañá… mais non que acontecera aquilo.

				Pero a desgraza chegou sen chamar por ela, como ten por costume. 

				Aquela tarde, cando estaba a xogar cos amigos ao balón, a súa nai foi buscalo a toda présa.

				—Que pasou, mamá?

				—Agora che conto –díxolle ela, moi nerviosa, ao subiren ao coche. A expresión do seu rostro, que por momentos parecía mudar coma se puxase por conter as bágoas, presaxiaba algunha desgraza.

				—Agora imos ao hospital. Papá tivo un accidente.

				Hadrián, aínda que atordado, quería saber e non deixou de atafegala durante todo o traxecto, con preguntas e máis preguntas. Unha lágrima no rostro da nai e o silencio, interrompido só pola bucina doutros coches no medio do atasco, foron as respostas. 

				O camiño ao centro hospitalario fíxoselle eterno, mais o tempo semellou deterse para sempre cando, na cuarta planta, o cirurxián os recibiu coa mala nova.

				—Síntoo. Non puidemos facer nada!

				A comunicación do pasamento golpeoulle directamente no corazón e o que veu a continuación foi un pesadelo absurdo do que quixo esquecerse o antes posible. Só ás veces, en soños, mirábase a si mesmo disfrazado con aquel traxe negro que lle prestaran por un día, a carón da súa nai, tamén de loito, camiñando tras do coche da funeraria.

				O espertar sempre era igual, cun berro e bañado na súa propia suor, despois de colocar aquela pesada coroa de flores sobre a fría lápida baixo a que descansaba o seu pai, naquel cemiterio ao que non regresou nunca máis.

				Comezaba un definitivo período de ausencia, unha existencia que durante un tempo Hadrián chegou a comparar con aquel muro da igrexa de San Pedro, manchada de liques e carrizas, que ía desgastándose lentamente polo paso dos séculos.

				Non é fácil mudar de cidade e de vida, fuxir cara ao descoñecido sabendo que non hai marcha atrás. Nunca é doado, pero quizais a peor das veces sexa a primeira. Queima na alma cortar as raíces e despedir os amigos coa promesa de manteres esa amizade, sabendo que probablemente non será fácil de cumprir. Ou non queiras.

				Para Hadrián, ao gran baleiro que deixara a ausencia definitiva do proxenitor sumábase, daquela, a dor polas pequenas perdas da vida propia. Aínda non regresaran do enterro e súa nai xa lle estaba a informar de que marchaban da cidade, que deixaban a casa onde pasara toda a vida ata o día de hoxe, para iniciaren unha nova andaina.

				Unha viaxe cara ao noroeste, un destino a case mil quilómetros de distancia, un novo colexio, novos amigos entre vellos coñecidos…

				—Xa verás, cariño, como este cambio nos vai sentar ben –dixo mamá–. Xa sei que ao principio pode parecer difícil, pero moi pronto te sentirás na casa. 

				Hadrián estivera en Galicia en varias ocasións, mais só de visita. Aquela terra, na que os seus pais naceran e viviran ata a mocidade, parecíalle moi bonita para gozar das vacacións de verán… pero nada máis.

				Alí fixera un grupiño de amigos cos que ía á praia, saía en bicicleta e –mellor que non o soubese a súa nai– unha vez foi aos niños dos pardais, cazar píntegas e fumar ás agachadas. Mais pensar en trasladarse alí «definitivamente»… Nin de broma! 

				Cando o camión de mudanzas marchou, deixando todos aqueles mobles amoreados no patio da casa da aldea e as caixas coas súas cousas no chan dun cuarto baleiro, Hadrián creu morrer. Ata aquel momento, o falecemento de papá, o enterro, a mudanza… parecéranlle un mal sono. 

				Agora, sentado sobre unha caixa de cartón pechada con tres voltas de cinta de embalaxe branca, escoitando o rebulir da súa nai que colocaba as cousas no cuarto contiguo, decatouse de que aquilo ía totalmente en serio.

				—Veña, cariño, tes que gardar as túas cousas!

				A faciana da muller apareceu no marco da porta. Certamente era moi guapa, mais os sufrimentos das últimas semanas deixaran pegada no seu rostro, marcado cunhas grandes bolsas baixo dos ollos. Agora tentaba sorrir.

				—Hadrián, vaites, non temos todo o día! –díxolle mentres botaba man da primeira das caixas, á que lle rompeu o precinto cun pequeno coitelo.

				Roupas, libros, vellos xoguetes… O rapaz non quixera deixar nada atrás, e agora os seus pequenos tesouros da infancia amoreábanse no chan, agardando un lugar definitivo nalgún estante.

				Foi entón, mentres gardaba as súas cousas nun grande armario de madeira de carballo chantado na parede, cando mamá lle deu o amuleto. 

				—Hadrián, toma. Coido que teu pai querería que fose para ti –dixo, pousándolle con agarimo un obxecto metálico na man, que mantivo pechada entre as súas por un intre.

				O rapaz ollou con curiosidade aquela peza de metal vello que lle ocupaba máis da metade da palma. Parecía unha xigantesca moeda antiga, mais tamén podía ser unha medalla porque tiña un enganche para pasarlle unha cadea.

				Nunha faciana, un animal con boca de crocodilo enormemente aberta, grosas patas palmeadas rematadas en poutas, un corpo cuberto de escamas, ás de morcego cubertas de plumas e tres colas de serpe, fitábao a través do seu ollo de pedra vermella. 

				Era un dragón?

				No reverso, o que parecía o mesmo animal, pero máis maxestoso, amosaba unha pose serena. Neste caso o monstro estaba deitado ao coidado do que semellaba un ovo, coa boca pechada sobre as patas dianteiras. Chamoulle moito a atención a súa ollada, de verde esmeralda que brillaba, tranquilizadora, á luz do sol.

				—Que é, mamá? –preguntou Hadrián, buscando unha explicación ao inesperado agasallo.

				A muller fixo un xesto cos ombreiros.

				—Non o sei. Atopeino entre as cousas de teu pai. A el tamén lle gustaba gardar tesouros de cando era neno. Supoño que formaría parte dalgún xogo. Pero se non o queres…

				O rapaz pechou a man de inmediato, levándoa ao peito.

				—Por favor, mamá… claro que o quero!

				Ela botou unha rápida ollada ao cuarto, no que agora podían verse ducias de pequenos obxectos espallados en montonciños, nunha desorde que lle resultaba familiar.

				—Ben, pero se o miro tirado por aí volvereino a gardar coas miñas cousas –advertiulle.

				Pouco sabía a muller da importancia que aquel amuleto tería logo na vida do seu fillo. É máis, durante un tempo tampouco Hadrián lle prestou demasiada atención.

				Aconteceu máis ou menos pola sexta semana de curso, na primeira mañá de choiva daquel outono gris. A aula do cuarto curso da ESO onde o escolarizaran daba a un pequeno patio enreixado, que non ofrecía maior atractivo para a vista que as loitas que mantiñan pombas e gaivotas polos refugallos dun contedor de lixo. 

				O rapaz levara xa máis dunha cachada, co conseguinte castigo sen recreo ou con deberes extra para a casa, pero dáballe igual. Nin tiña amigos cos que pasar o tempo de lecer, nin ganas de facer ren polas tardes, así que continuaba a ollar pola fiestra hora tras hora, día tras día.

				Aquela mañá, coa choiva, mudaran as cores da vila. As raiolas e a humidade que o impregnaba todo facían estraños xogos de luces e sombras, descubrindo unha nova faciana de San Pedro. A vella igrexa, na que apenas reparara ata entón, estaba chea de enigmáticos símbolos. 

				Dende o seu sitio Hadrián podía ver perfectamente o bestiario da fachada, uns monstros que, grazas á choiva que matizaba os gravados na pedra, parecían cobrar vida despois de moito tempo esquecidos.

				No pórtico, unhas figuras de santos recibían aos fieis en postura sedente, coas mans abertas en sinal de benvida. E logo, nos capiteis, o mozo podía albiscar imaxes de distintos seres fantásticos que non sabía distinguir.

				Foi aquela mañá, no intre en que a choiva lle amosou aquela «cara oculta» de San Pedro, cando o rapaz descubriu o que semellaba unha das faces do seu medallón, esculpida na pedra. E logo, fixando a vista un pouco mais aló, nun perfecto xogo de simetrías albiscou o que podía ser a outra faciana.

				Aínda sorprendido pola súa descuberta, decatouse de que unha monstruosa efixie alada, de maior tamaño, ollaba directamente cara a el dende a cornixa. Sempre estivera alí, certo que xa a mirara o primeiro día… pero desta vez rapaz e pedra fitáronse cara a cara e entón, como se tal cousa fora posible, o dragón chiscoulle un ollo. 

				Dende ese momento, a estatua acaroada na fachada de San Pedro comezou a poboar os seus soños imposibles.

				Mentres, descoñecendo o que estaba a acontecerlle a Hadrián, o profesor de historia, don Alberte, instruía ao resto da clase sobre os «gardiáns» do milenario templo.

				—As gárgolas son elementos decorativos que os construtores da Idade Media colocaban nos desaugadoiros dos tellados de igrexas e catedrais. Pero neste tipo de construcións tamén é habitual a presenza doutros monstros e seres fantásticos, instalados nas fachadas logo de rematada a obra de construción. É o caso das quimeras, que teñen por obxecto protexer o templo e intimidar aos pecadores.

				O docente sabía cómo manter a atención dos rapaces. 

				—Un dragón pode ser unha serpe aterradora que defende tesouros. Por este motivo os nosos devanceiros utilizárona como insignia militar, adornaron os seus escudos e as proas dos barcos. O dragón, non o esquezades, escorrenta os inimigos e representa o poder. Se botades unha ollada á veciña igrexa, ademais das dúas pombas que están ao abeiro do beiril, poderedes descubrir algún dragón durmido –indicoulles aos alumnos, que escoitaban as súas verbas expectantes. 

				Toda a clase se ergueu dos asentos, tentando albiscar o dragón agachado en San Pedro. Hadrián, que dende o seu pupitre xa descubrira polo menos sete imaxes en posturas diferentes, tamén se achegou á fiestra, pero mantívose calado.

				Daquela, o profesor sinalou cara ao vello templo antes de lanzar a pregunta.

				—Que fai un dragón sobre a porta da igrexa de San Pedro? A ver se alguén o sabe e nos ilustra!

				Un rumor crecente estendeuse pola aula mentres cadaquén propuña as súas propias teorías. Hadrián non foi o primeiro en falar, nin sequera tivo conta de facelo, mais a súa voz foi a única que se escoitou na clase.

				—Vixía. Está agardando a que chegue o seu tempo.

				E fíxose o silencio.

				
			

		

	
		
			
				Capítulo 3. Os sinais

				AQUELA mesma tarde, Hadrián dedicouse en corpo e alma a ordenar o seu cuarto. A súa nai estrañárase moito, porque nunca lle facía moito caso cando era ela a que lle pedía que mantivese un mínimo de orde e limpeza na estancia.

				Parecía incrible que, en poucas semanas, puidera estar todo tan desorganizado, pero, en canto o mozo comezou a busca, decatouse de que tiña unha importante materia pendente coa hixiene da alcoba. As camisetas amoreábanse aquí e aló, algunha cheirenta mesturada coas que tiña limpas e dobradas, esperando a quenda para que as gardase no roupeiro. Tamén había dúas pegadas de lama por riba da alfombra e un calcetín despistado perdérase na papeleira, co conseguinte risco de rematar no caldeiro do lixo en calquera momento.

				Pero hoxe o interese do rapaz non estaba en botarlle unha man á súa nai coas tarefas do fogar, xa a axudaría outro día.

				—Onde demo deixaría eu aquel medallón de meu pai? –preguntábase unha e outra vez, facendo memoria.

				Cando llo dera a súa nai, Hadrián prometéralle ter conta del, pero agora… non recordaba onde o gardara.

				No fondo dun caixón do armario? Non, seica non. No estante que lle servía de biblioteca? Semella que tampouco. Case tiña perdida toda esperanza cando, remexendo, o atopou entre a cantidade de obxectos que tiña amoreados sobre a mesa do escritorio. 

				Colleuno na man, apalpouno ben e observouno polas dúas faces. A peza era pesada, moito máis do que lembraba, e nunca mirara nada igual. Parecía feita de metal vello, dunha cor que semellaba a do cu dos potes que usaba a polbeira. Non tiña ferruxe, mais nalgunhas zonas o material parecía algo deteriorado polo paso do tempo. 

				Para apreciar con máis coidado os debuxos gravados, achegou o fluorescente da lámpada de mesa e detivo a súa ollada nos detalles.

				Si, aquelas imaxes semellábanse moito aos outros dragóns de pedra esculpidos en dous dos capiteis da portada da igrexa de San Pedro.

				O rapaz observou unha das faces do medallón, na que o dragón tiña conta do que semellaba un ovo. Pasou o dedo índice por riba das escamas que cubrían boa parte daquel corpo e acariñoulle as ás emplumadas. A pedriña verde fora estratexicamente engarzada no lugar do ollo, e baixo a luz da lámpada daba a impresión de formar parte dun ser vivo. 

				Aquela caricia produciulle unha sensación estraña.

				Virou o medallón ata deixar completamente iluminada a outra face e sentiu un arrepío que non lle gustou nada. Alí estaba o dragón, abrindo unha enorme boca chea de afiados dentes en sinal de ameaza. As patas dianteiras remataban nunha mestura incrible de poutas de aguia e ancas de ra, mentres que as traseiras semellaban as dun león.

				Co tempo, as escamas que cubrían boa parte do corpo do réptil colleran unha certa tonalidade verde sobre o metal vermello, o mesmo que aquela especie de barbiña que lle ocupaba a parte inferior da faciana. Visto así, coas ás abertas, semellaba disposto para o ataque e, mentres o ollo vermello que iluminaba esta face refulxía, as tres colas do dragón mudaron de posición formando un dobre triángulo.

				Hadrián quedou paralizado. 

				Movéranse as colas do dragón? 

				Imposible. Aquel era un vello medallón de metal e as imaxes dos medallóns de metal non mudan por si mesmas. Ou si?

				Pero o certo era que as tres colas do dragón formaban agora un sinal que lle trouxo á cabeza a visión da espadana da igrexa de San Pedro.

				Todo aquilo non tiña ningún sentido, mais tería que buscarllo se non quería comezar a pensar que estaba un pouco tolo. 

				Así pasou a noite, dándolle voltas e máis voltas ao asunto, e en todo aquel tempo Hadrián non conseguiu atoparlle unha explicación lóxica ao acontecido. Estaba completamente seguro de que o medallón sufrira algún tipo de transformación, de que mudara o aspecto dunha das súas faces, pero non era capaz de atopar o mecanismo que fixera posible este cambio.

				Acariñouno polas dúas caras, tirouno ao chan, quentouno co lume dun chisqueiro, fregouno con xabón no cuarto de aseo… e nada, non houbo maneira. Se cadra estaba algo máis limpo, pero nada máis.

				O sono non conseguía vencer aquel estado de incerteza e pasou bastante tempo tentando lembrarse da imaxe que o medallón amosaba o día que llo dera a súa nai. Si, basicamente era o mesmo, pero entón decatouse de que o dragón tiña tres colas porque cada unha delas apuntaba a unha dirección diferente. Uf, aquilo daba medo.

				Nunha destas, xogando co metal, fíxoo xirar sobre o canto, como o seu pai facía en moitas ocasións coas moedas de dous euros.

				—Se sae cara, é túa. Se sae cruz, non che queda máis remedio que apandar e botarme unha man para limpar o garaxe –dicíalle. E sempre saía cruz… como agora.

				Hadrián sentiu o medo que lle bulía na boca do estómago. Alí estaba o dragón, coas fauces abertas en sinal de ameaza e as tres colas separadas, pero agora todas elas sinalando a mesma dirección… Cara á porta?

				Desta vez non se atreveu a coller o medallón. En silencio, paseniño, saíu do cuarto e baixou do primeiro andar en dirección á saliña de estar da planta baixa. 

				Nun estante, recordábao ben, vira o vello exemplar da santa Biblia que a súa avoa Xulia levaba sempre á misa dos domingos. 

				Dedicada polo bispo e coa bendición do Papa, presumía sempre ela.

				Non sabía se aquilo da Biblia bendicida serviría para algo, mais non tiña noticias de ningún remedio ao que acudir en caso de atopar un dragón de metal en estado vivo, así que colleu o libriño e regresou ao dormitorio procurando non caer polas escaleiras.

				Había tempo que Hadrián non asistía a ningún tipo de oficio relixioso e agora non estaba seguro de que unha oración católica mal deprendida, para facer a Primeira Comuñón, lle puidese servir como antídoto contra o que fose que se agachaba no medallón pousado sobre a mesa de estudo do seu cuarto. 

				Aínda así, en canto cruzou a porta e fitou ao dragón refulxente, pousoulle enriba o libro aberto por algún capítulo dos Evanxeos, apagou a luz e deitouse no leito.

				—Boh, ti es parvo. O dragón pídeche que saias pola porta e vas ti e, ala!, dedícaste a andar ás voltas polo corredor! E ás escuras, manda truco!

				O rapaz xa pensaba en voz alta, asustado ao lembrar o que viña de facer. A imaxe da mutación do medallón repetíase na súa mente unha e outra vez, e así ata que as primeiras raiolas do amencer lle devolveron a tranquilidade que lle roubara a noite.

				Durante aquel tempo de vixilia recordou un curioso relato que lle contara o seu pai había xa seis ou sete anos, unha noite de San Xoán a carón do lume. 

				Hadrián lembraba perfectamente a faciana do home mentres lle refería a historia, abrazándoo forte no colo para que non tivese medo.

				—En madrugadas máxicas coma esta, cando eu mesmo era aínda un rapaz, contábase na aldea que había máis de mil anos, moi pretiño de aquí, vivira un monstro terrible que, como acontecía con moitos outros dragóns das historias de todos os tempos, matáballes o gando e roubáballes os nenos. Tiña a forma dun réptil xigante, cun corpo que semellaba o dunha gran serpe. Posuía, ademais, catro patas dotadas dunhas espantosas poutas, máis dúas enormes ás para voar. 

				Hadrián podía imaxinar perfectamente aquel ser temible, facultado tamén para botar lume pola boca. O dragón do seu pai, asemade, contaba co poder máxico de ler no pensamento das xentes.

				—Daquela, na vila había dous grupos enfrontados. Uns pregaban a axuda do ceo e matinaban no mellor xeito de matar aquel ser que consideraban un monstro, e así liberárense da súa maldición. 

				—E os outros?

				—Os outros uníranse en segredo para protexer o dragón e manter viva a súa maxia. Crearon unha orde de cabaleiros que…

				Mais papá nunca rematou aquel relato que comezara a contarlle a carón do lume. A súa nai, lembrábao ben, rifáralle ao seu pai por narrarlle aquela historia de medo, e obrigou ao neno a deitarse cando o conto ía polo máis interesante. 

				Hadrián déralle un par de voltas ao asunto antes de quedar durmido e esquecerse. 

				Agora, logo do acontecido co medallón pousado sobre a mesa do seu cuarto, o rapaz recordou aquela historia na que os dragóns, baixo a súa coroza de escamas, gardaban uns poderes máxicos que ían máis aló do seu maxín. 

				Aquela noite non puido conciliar o sono e, aínda que estaba morto de cansazo, ao despuntar a mañá non precisou que a súa nai lle petase dúas veces na porta. Eran as sete e media e tiña que erguerse para coller o autobús que o levaría ao instituto.

				
			

		

	
		
			
				Capítulo 4. Aliados das sombras

				DENDE o primeiro día Hadrián sentírase incómodo naquel centro escolar, que non tiña nada que ver co moderno colexio da cidade onde estudara dende Educación Infantil e no que deixara os seus amigos de toda a vida. O que si atopou, porque hainos en todas partes, foi o típico «mafioso» que dedicaba a súa existencia a facerlles a vida imposible aos demais. 

				Neste caso chamábase Brais e capitaneaba un grupiño de pailáns que, con máis forza que siso, se apropiaran había tempo dos recunchos menos transitados da contorna. Non tardaron, ao pouco de chegar Hadrián á vila, en faceren fronte común para amargarlle a existencia, servíndolles calquera cousa que o rapaz fixese ou verba que dixese como motivo de escarnio.

				Cada xornada, para evitar problemas, Hadrián enfilaba en dirección á aula en canto baixaba do autobús, deixando de lado aqueles circos de rapaces que sentaban nos chanzos da escaleira e mesmo pasaban o tempo recostados na herba do patio ou contra das paredes. Sentíase máis seguro alí, no pupitre que lle asignaran dende o primeiro día, e só a teima dalgún profesor, que o obrigaba a traballar en equipo, facía que se relacionase con outros compañeiros. Ata que soaba o timbre.

				Naquela ocasión, como acontecía nos días soleados, a sombra da espadana da vella igrexa caía sobre o patio, que foi cruzando de lado a lado ao longo da mañá ata pousarse sobre si mesma ao chegar o mediodía. 

				Nunca se decatara, mais no seu percorrido había un intre en que confluía nun mesmo punto coa sombra do dragón alado da cornixa. Estirando o pescozo albiscou un debuxo formado no chan, cuxa forma exacta non podía distinguir dende a fiestra.

				Daquela, o rapaz relacionouno co acontecido durante a noite. Se os dous capiteis das columnas que flanqueaban a portada da igrexa tiñan o mesmo relevo que o seu medallón, e se a sombra da espadana da igrexa e mais o dragón da cornixa formaban o mesmo debuxo que o baixorrelevo… este podía ser unha clave!

				Decidiuse Hadrián a visitar San Pedro ao remate da clase, coa idea de observar de preto todas aquelas imaxes e investigar se había outros dragóns no interior.

				Aínda estaba a argallar o que faría no tempo do recreo cando, a dous pasos do seu pupitre, se atopou coa ollada inquisitorial de dona Ermidas. A profesora achegárase sen que o mozo se decatase, así que non lle quedou outra que volver á realidade.

				—Imaxino, Hadrián, que non terás inconveniente en saíres ao encerado e explicarnos a solución do problema –díxolle, mentres lle achegaba un xiz con aceno impaciente.

				O rapaz, coa mente en branco e incapaz de responder, tatexou o que pretendía ser unha escusa. Non puido falar sequera

